Spoštovani navzoči! Draga Milka!

Domovino si dobila z rojstvom. Z njo si zaznamovana. Vanjo so te položile rojenice in ti dodelile meje jezika, meje pokrajine, meje pripadnosti. Dana ti je bila ta pokrajina, da te opredeli z domovinskostjo in da ji vračaš s svojo mero za njeno neizmernost, zvestobo za zvestobo, ljubezen za ljubezen. Od tebe bolj pričakuje kot terja, da zanjo storiš, kar moreš in zmoreš, da jo zaznamuješ z delom za njene sedanje in prihodnje čase.

Te besede izpod peresa slovenskega pisatelja Toneta Pavčka sem postavila na začetek spoštljivega pogleda na svojo prijateljico Milko Kriegl.

Milka se je rodila v enkratno ziljsko pokrajino, ki jo zaznamujejo širni travniki, koruzna polja in konjski pašniki. Ob Milki sem kot Podjunčanka spoznala dolino, v kateri živijo Slovenci, razpršeni po vaseh od Potoč do Ločila. Ko obišče potnik Ziljsko dolino, se mu pogled ustavi na kozolcih, ki se tako čudovito skladajo s pokrajino in pa na mogočnih kmečkih hišah, ki so odsev bogate gradbene arhitekture. Taka domačija je njen dom v Zahomcu. Že zunanji videz hiše priča o neizmerni skrbi Milke za ohranitev arhitekturnega videza, da sije hiša v svoji pristni lepoti. Nageljni na oknih pa odlikujejo Milko kot skrbno gojiteljico rož.

Ko sem prvič stopila v Milkin dom pri Krieglnu, sem bila prevzeta nad lepoto starega dragocenega pohištva. Postelja, pogrnjena z domačim prtom, ki ga krasijo skrbno izdelane vezenine. Namizni prt z rdečimi vzorci, zavese z belimi čipkami in vezeninami, pa brisača, z modro vezenino in všitim monogramom. Koliko ljubezni in spoštovanja so vlagali njeni predniki – posebej še njena mama in strine – v pridelavo domačega prta. Nato pa so ure in ure sedele in z vsakim vbodom pričarale na prt vzorce, ki pripovedujejo vsak svojo zgodbo. Ob delu na kmetiji so si ustvarile lepoto stanovanjske kulture, ki jih je obdajala in osrečevala. Milka to dediščino varuje kot biser. Lepoto in bogastvo teh vezenin je občudoval že marsikdo, ki je obiskal Milko in mu je ona razkrila bogastvo svoje domovine – hiše, doline in jezika.

Milka je bila stara par tednov, ko se je začelo izseljevanje koroško-slovenskih družin. Njena družina je bila po posredovanju sorodnika obvarovana tega hudega zla. Od prvega dne jo je v domači hiši obdajala slovenska beseda – še posebej ziljsko narečje. Milka pa je lepoto ziljskega narečja s svojo govorico nežila, brusila, požlahtnila, zapisovala in jo velikodušno deli z ziljskimi sogovorci in z nami, ki ziljskega narečja ne obvladamo. Ob pogovorih z Milko vedno znova začutim mehkobo narečnih besed, pojmov in izrazov. Njena govorica včasih zazveni kot pesem. Ona pa varuje ta zaklad kot svečenica, ki varuje ogenj ziljskega narečja.

Z velikim veseljem sodeluje v slovenskem društvu »Zila« in ko zazveni v Zahomcu »Bivaži pri Zile« je vsa radostna, da se sliši slovenska beseda. Prav poskočilo ji je srce, ko so jo letos obiskali šapovci in ji po slovensko zaželeli sreče in zdravja. Sploh so šege in navade ziljske doline za Milko tista dragocenost, ki ohranja slovensko besedo, čeprav je tudi na Zilji vedno manj slišna. Tradicionalni ziljski žegen, kaleda ali običaj »sjejte, sjejte« so šege, ki so povezane z življenjem ljudi v teku letnih časov in nosijo v sebi zaupanje v božji blagoslov. Posebnost v teku leta je tudi za Milko ziljski žegen, ki ga praznujejo v Zahomcu konec avgusta. Ob prvem obisku žegna na Zilji, mi je Milka omogočila, da sem lahko naredila pogled v zakulisje in videla, kako se obleče bogata in pisana ziljska noša. Občudovala nisem le krasote noše, še bolj sem bila presenečena nad ženskim znanjem v zvezi z oblačilno kulturo te bogate noše, in kako prav ženske to posebnost posredujejo svojim hčerkam in vnukinjam. Ko se po cerkvenih obredih in bogatem žegnanjskem kosilu zasliši klepet konjskih kopit po tlakovani cesti, se zbere vsa vas pod lipo in se zaslišijo slovenske pesmi, je za Milko praznični dan dosegel svoj višek.

Čeprav je tako močno zasidrana v svoji domovini in ziljščini, je Milka tudi svetovljanka. Na potovanjih po Ameriki in Evropi je občudovala kulturo drugih narodov in se učila njihovih jezikov. Milkin čut za stisko sočloveka sem odkrila na skupnem potovanju po Indiji, kjer smo prisostvovali novi maši njenega študenta.

Milka nosi v sebi neizmerno ljubezen do svoje domovine in jezika, obenem pa hrepeni njena duša vedno znova po svetovnih lepotah arhitekture, pokrajine in kulture. Njen vzklik »Kakšna lepota!« sem slišala in začutila ob obisku Plečnikove razstave v Ljubljani, gledališke predstave »To noč sem jo videl« pisatelja Draga Jančarja ali pa ob koncertu v Cankarjevem domu in na potovanju po Izraelu. Milka uživa in njena duša se napolni z radostjo, ko prisluhne glasbi, se potopi v branje slovenskih pesnikov in pisateljev in se naužije lepot slikarjev in umetnikov iz vseh obdobij in krajev.

Domači umetniki pa imajo pri tem posebno mesto. Z velikim občudovanjem mi je predstavila bogastvo ziljskih umetnikov, ki jih vsako leto v drugačni postavitvi lahko občudujemo v muzeju na Čajni. In Milka se tudi tam izkaže kot izredna poznavalka umetnikov Sebastiana Iseppa, Franza Wiegeleja, Antona Koliga in Antona Mahringerja, ki so živeli in ustvarjali na začetku 20. stoletja na Čajni.

Milkin dom – tam med Dobračem in Ojstrnikom – pa sega še dlje, tja čez mejo v Kanalsko dolino. Tja, kamor se rada poda na kavico, še raje v cerkev v Ukvah in pa seveda k Mariji na Višarje. Kraj, kamor je romala kot dekle s svojimi starši in kamor še danes rada pohiti, tako v zahvalo kot tudi s prošnjo v srcu.

Draga Milka!

Na vaši domačiji so bili slovenski duhovniki, politiki in kulturniki vedno dobrodošli. Za skupno mizo so se kovali načrti za lepšo prihodnost koroških Slovencev. In vedno je bila v središču pogovorov tudi skrb za ohranitev ziljščine. Dr. Joško Tischler, po njem poimenovano nagrado boš danes prejela, je bil dobrodošel gost in sogovornik na vaši kmetiji. Tvoja ljubezen do domačega kraja in srčna skrb za ohranitev slovenske besede na Zilji te odlikujeta in potrjujeta pravo odločitev, da prejmeš danes to visoko in cenjeno nagrado koroških Slovencev.

Draga Milka!

Želim ti, da se boš še velikokrat podala na pot, v muzeje, gledališke in koncertne dvorane, ter na pot v farno cerkev na Bistrici. Tista pot te vodi za domačo vasjo po zelenih travnikih, mimo starodavnega, lepega kozolca do cerkve na griču – to je pot tvoje domovine.